ASEFA:ส่องกำไรปีนี้โตต่อเนื่องชูงานในมือสูงแนะซื้อเป้า 9.7 บ.
ASEFA:ส่องกำไรปีนี้โตต่อเนื่อง ชูงานในมือสูงแนะซื้อเป้า 9.7 บ.
21 ก.พ. 2560

บล.ฟินันเซีย ไซรัส ระบุในบทวิเคราะห์วันนี้ (21 ก.พ.) ว่า บริษัท อาซีฟา จำกัด (มหาชน) หรือ ASEFA กำไรไตรมาส 4/59 ที่ 87 ล้านบาท ดีกว่าคาดของเราที่ 76 ล้านบาท ส่วนใหญ่จากค่าใช้จ่าย SG&amp;A เพิ่มตามฤดูกาลน้อยกว่าคาด เป็นกำไรเพิ่มต่อเนื่อง 15.3% เทียบช่วงเดียวกันของปีก่อน, 32.6% เทียบช่วงเดียวกันของปีก่อน จากรายได้รวมเพิ่ม 10.1% เทียบไตรมาสก่อนหน้า,17.5% เทียบช่วงเดียวกันของปีก่อน คาดส่วนหนึ่งจากการเลื่อนการส่งมอบมาจากไตรมาสก่อน และ Gross Margin ที่ 25.6% จากไตรมาสก่อนที่ 24.7% แม้ลดลงจาก 4Q15 ที่สูงเป็นพิเศษ 26.6%
กำไรทั้งปี 59 ที่ 288 ล้านบาท โตสูง 39.4% คงคาดปี 60 กำไรโตต่อเนื่องระดับ 12%  ใกล้เคียงการเติบโตของรายได้ หนุนโดย Backlog ปัจจุบันที่ยังอยู่ระดับสูงระดับ 1.8 พันล้านบาท เป็นสัดส่วนเกือบ 60% ของคาดรายได้รวมทั้งปี ขณะที่มีความสามารถในการได้งานใหม่ๆ จากการที่สินค้าของบริษัทนำไปใช้ในหลากหลายธุรกิจ รวมไปถึงโครงการสาธารณูปโภคต่างๆ และได้อานิสงค์จากการฟื้นตัวช้าๆ ของการลงทุนโดยรวมและการลงทุนโครงการขนาดใหญ่ เช่น โครงการรถไฟฟ้า โครงการสนามบินสุวรรณภูมิเฟส 2 โครงการสายไฟฟ้าลงดิน โรงไฟฟ้าใหม่ รวมทั้งแผนขยายสาขาของบริษัทไปยังเมืองหลักๆ ในต่างจังหวัดที่จะทยอยเปิดดำเนินการในปีนี้ ขณะที่คาดรักษา Gross margin ได้ใกล้เคียงปีก่อนที่ระดับ 25% 
ราคาหุ้นปัจจุบันมี Upside 21% จากราคาเป้าหมายปี 60 ที่ 9.70 บาท (PE 17 เท่า) ทั้งนี้ ประกาศจ่ายปันผลงวดปี 2016 หุ้นละ 0.32 บาท  Yield 4.0% XD 2 พ.ค. คงคำแนะนำซื้อ